7.2.2025.

JAVNI POZIV ZA ISKAZ INTERESA ZA SUDJELOVANJE NA DOGAĐANJU

„ZVJEZDANO LJETO“ 2025.

Temeljem Odluke o organizaciji događanja „Zvjezdano ljeto“ 2025. godine, KLASA: 610-01/25-01/01, URBROJ: 2133-1-09-02/04-25-1 od 3.2.2025. godine Grad poziva sve zainteresirane da programe kojima žele sudjelovati u Događanju prijave putem Obrasca za prijavu programa najkasnije do nedjelje 2.3.2025. godine do 24:00 sata na e-adresu: manifestacije@karlovac.hr

„Zvjezdano ljeto“ 2025. održat će se od 23.6. do 13.7.2025. u organizaciji Grada Karlovca.

Prihvatljivi programi koncipirani su u 5 tematskih cjelina:

1. Koncerti
2. Izložbe
3. Festivali
4. Događaji
5. Sport

U Obrascu za prijavu programa obavezno je naznačiti jednu tematsku cjelinu za koju se prijavljujete.

Opći cilj Događanja:

* Poticanje raznovrsnosti i kvalitete kulturne ponude na području grada Karlovca

Specifični ciljevi Događanja:

* Promocija lokalne kulturne, sportske i zabavne ponude
* Proširenje turističke ponude
* Promicanje gospodarstva

Prijavitelji mogu biti pravne osobe - udruge upisane u Registar udruga Republike Hrvatske, odnosno umjetničke organizacije i organizacije upisane u drugi odgovarajući registar, koje su se svojim statutom opredijelile za obavljanje djelatnosti i aktivnosti u kulturi, samostalno ili u partnerstvu.

Svaki prijavitelj može prijaviti jedan (1) program po tematskoj cjelini u okviru ovog Poziva, dok istovremeno može biti partner na više predloženih programa unutar Poziva.

Ukupna raspoloživa sredstva za ovaj Javni poziv iznose 20.000,00 €

Maksimalni dodijeljeni iznos financiranja po programu: 2.000,00 €

Prihvatljivi programi:

* Prigodni kulturno umjetnički program
* Programi namijenjeni djeci i mladima (kreativne radionice, pričaonice, susreti, koncerti i dječje predstave)
* Sportski programi

Popis programa nije konačan, već samo ilustrativan, te će se odgovarajući programi koji doprinose ostvarenju općeg i specifičnih ciljeva Javnog poziva za iskaz interesa za sudjelovanje na Događanju, a koji nisu naprijed navedeni, također uzeti u obzir za financiranje.

Vrednuje se:

* Ponuđena dodana vrijednost Događanju i značenje za lokalnu zajednicu
* Kvaliteta prijavnice - obrazloženje koncepcije programa, inovativnost te cjeloviti troškovnik predloženog programa odnosno realan i uvjerljiv troškovnik
* Iskustvo, postignuća i sposobnosti organizacije/prijavitelja da samostalno ili u suradnji s partnerskim organizacijama provede predloženi program

Prihvatljivi troškovi predloženog programa:

* Troškovi neposredne organizacije programa nužni za provedbu programa

Neprihvatljivi troškovi programa:

* Troškovi redovite djelatnosti (knjigovodstveni troškovi, troškovi održavanja bankovnih računa, troškovi bankovnih transakcija, troškovi fiksne i mobilne telefonije, mjesečni najam prostora i prostora za probe, uredski materijal, troškovi komunalija, održavanje mrežne stranice, troškovi fotokopiranja i slično)
* Troškovi prehrane i pića te pokloni sudionicima programa
* Troškovi za koje su već odobrena sredstva iz drugih izvora financiranja
* Troškovi koji su nastali prije početka provedbe programa
* Ostali troškovi koji nisu neposredno povezani s provedbom programa ili nisu neophodni za provedbu programa
* Ostali neprihvatljivi troškovi navedeni u Članku 54. Pravilnika o financiranju programa, projekata i manifestacija koje provode organizacije civilnog društva grada Karlovca

Sva pitanja vezana uz ovaj Javni poziv mogu se postaviti isključivo elektronskim putem, slanjem upita na e-adresu: manifestacije@karlovac.hr

Razmatrat će se samo gotovi programi koji su pravodobno prijavljeni i dostavljeni isključivo na propisanom Obrascu za prijavu programa.

Organizator Događanja zadržava pravo tražiti dodatna pojašnjenja ili dokumentaciju.

Odluku o odabiru programa donosi Organizacijski odbor za organizaciju događanja „Zvjezdano ljeto“ 2025. godine.

Odluka o odabiru programa bit će javno objavljena na službenim stranicama Grada <https://www.karlovac.hr/>

S organizatorima odabranih programa sklopit će se Ugovor o međusobnim pravima i obvezama temeljem Uredbe o kriterijima , mjerilima i postupcima financiranja i ugovaranja programa i projekata od interesa za opće dobro koje provode udruge Vlade RH i drugih pozitivnih propisa RH i Grada.

Svi odabrani programi bit će promovirani putem službenih web stranica i društvenih mreža Događanja.

Ukoliko Organizacijski odbor smatra da dostavljeni programi nisu u skladu s Općim i Specifičnim ciljevima Javnog poziva zadržava pravo ne uvrstiti ponuđeni program u program Događanja bez obrazloženja.